Trevor Noah kuier by RamaphosaTrevor Noah en pres. Cyril Ramaphosa (Foto: GCIS) Die komediant Trevor Noah het Donderdag ŉ besoek afgelê aan pres. Cyril Ramaphosa. Noah het by Tuynhuis saam met Ramaphosa gekuier en “ŉ wye verskeidenheid kwessies bespreek”, waaronder Noah se stigting en die werk wat hulle doen om weeskinders en jongmense met opleiding en vaardighede by te staan, aldus die departement van kommunikasie. “Die president loof Trevor dat hy die Suid-Afrikaanse vlag hoog laat wapper met die hoogtepunte wat hy tot dusver in sy loopbaan behaal het as ŉ komediant en TV-aanbieder.” Die Suid-Afrikaanse komediant is die aanbieder van The Daily Show, ŉ Amerikaanse satire-nuusprogram op Comedy Central.